בזיב (נהר)

נהר בזיב (בגאורגית: ბზიფი, בּזיפּי, באבחזית: Бзыҧ, ברוסית: Бзыбь) הוא הנהר הגדול ביותר באבחזיה, רפובליקה אוטונומית בצפון-מערב גאורגיה. הנהר זורם מהקווקז הגדול לים השחור לאחר שהוא מסתעף לשניים, נהר הבוויאו (ბავიუ) ונהר גגה (გეგა).

אורכו 110 ק"מ ואגן הניקוז שלו משתרע על 1,510 קמ"ר. מתחילת זרימתו הוא זורם בתחילה מערבה עד שמעט אחרי העיר פסחו פונה הנהר דרומה לכיוון הים השחור. מקורות המים של הנהר מתחלקים ל-32.7% מי גשם, 32.2% מי תהום ו-30.6% שלג. אפיק הנהר נושק לרכס בזיב, רכס גגרה ורכסים נוספים של הקווקז. הכביש המוביל מהים השחור לאגם ריצה נמתח במקביל לאפיק הנהר. בנקודת כניסתו לים השחור נמצא הכפר האבחזי בזיב שליד פיצונדה.

המנהיג הסובייטי ניקיטה חרושצ'וב רצה לבנות תחנה הידרואלקטרית על הנהר בקרבת העיר פיצונדה, עיר הספא האהובה עליו. אבל המהנדסים הניאו אותו מכך עקב בעיות סביבתיות ואפשרות להיווצרות ארוזיה, תהליכי סחף של אדמה בקרבת חוף הים. במקומו נבחר נהר האנגורי.

הנהר מהווה אתר תיירות עבור קיאקים ורפטינג.

קישורים חיצוניים

הערות שוליים 

גאורגיה: נהרות
אבחזיה: נהרות
הים השחור: נהרות
קווקז: נהרות